《大涤洞天歌》
清代·张文虎

撑天一柱摩苍穹，云霞出没真灵宫。乘风御气倏来往，华阳林灵潜相通。

元封以来二千载，神仙中人几人在。年年龙简寄沈渊，有似泥牛入东海。

我生好游不好仙，来寻三十四洞天。黄冠导我穿竹径，双屐踏破岩扉烟。

岩烟霏微炬火绿，石鼓彭铿震崖谷。旋螺屡转粟生肌，两壁题名镂苍玉。

仙乎仙乎梳髻鬟，亭亭背立不可攀。奇峰倒挂窅无路，换骨何处求金丹。

姜真人，郭文举，图志荒唐奈何汝。碧树飞来捣药禽，玉芝衔出长生鼠。

隐士逃名偶托辞，君王媚道即贪痴。兴衰转眼青山笑，鳌足谁将八柱支。

作者简介：（1808—1885）江苏南汇人，字孟彪，又字啸山，自号天目山樵，又号华谷里民。诸生。同治中入曾国藩幕，保候选训导。曾应金陵书局聘，校《史记》，世称善本。晚讲学于南菁书院。习经史、小学、历算、乐律。尝馆金山钱熙祚家三十年，校《守山阁丛书》、《指海》等数百种。喜读《儒林外史》，有评点本。另有《校刊史记札记》、《古今乐律考》、《舒艺室随笔》、《舒艺室杂著》等。